 

Modelul european în sport

 

 

1. Introducere

 

  


Sportul poate fi definit ca un ansamblu de activităţi specifice ce se desfăşoară într-o anumită structură instituţională şi care dezvoltă comportamente umane fundamentate urmărind în acelaşi timp obţinerea performanţei în competiţii cu un adversar, un obstacol, cu timpul sau pe o anumită distanţă, respectând reguli şi norme precise de desfăşurare şi de disciplină, sau să realizeze activităţi fizice recreative.


Activitatea sportivă este un fenomen extrem de important pentru societate, acesta implicând un număr mare de persoane şi contribuind la formarea unui mod de viaţă sănătos.


În societatea modernă, sportul, privit sub triplu aspect – competiţie, activitate fizică, spectacol – beneficiază de o organizare adecvată, ţinând cont de legi şi regulamente. Sportul de astăzi este specializat şi orientat spre record, iar activităţile sportive au devenit elemente aducătoare de profit pentru multe persoane sau firme.


Statul, reprezentat de organizaţii guvernamentale, intervine în dezvoltarea sportului din mai multe motive: unele pot fi de natură socială – a oferi populaţiei o bază din ce în ce mai largă pentru divertisment şi educaţie, dar şi o cale de întărire a sănătăţii, iar altele de natură internaţională, prin îndeplinirea unor obiective de politică externă, respectiv îmbunătăţirea relaţiilor internaţionale. 

În afara organizaţiilor guvernamentale, acţionează şi o serie de organizaţii sportive internaţionale, iar Consiliul Europei, Uniunea Europeană, UNESCO plasează sportul în ultima perioadă în centrul atenţiei.

 

 

Sportul dezvoltă o serie de relaţii, unele dintre cele mai importante dintre acestea fiind cele cu mass-media, politica guvernamentală, lumea afacerilor.

Raporturile sportului cu mass – media, în special cu televiziunea , au determinat creşterea popularităţii unor sporturi, a sportivilor de performanţă şi tehnicienilor în domeniu, transformându-i pe aceştia în persoane publice, în celebrităţi. 


Relaţia dintre sport şi ideologie 

Se apreciază că această relaţie se individualizează sub trei aspecte: 

sportul poate fi utilizat pentru promovarea imaginii internaţionale a priorităţilor ideologice şi politice ale unui stat; 

un număr de date au identificat în sport mijlocul de a-şi atribui poziţie de lider în organizaţii internaţionale; 

sportul a constituit prilejul unor manifestări sociale organizate sub control guvernamental, ca un obstacol în degenerarea în conflicte sociale făţişe.


Lumea afacerilor a pătruns în sport pe o multitudine de căi, implicarea afacerilor fiind rezultatul unor posibilităţi de marcheting deosebite oferite de sporturile respective companiilor de asigurări, ţigări, publicitate, produse alimentare. Alte sporturi au fost atractive pentru întreprinzători din industria de echipament şi material sportiv. 


Conceptul de educaţie fizică şi educaţie sportivă, înrudite prin finalităţi şi obiective diferenţiate, alcătuiesc un sistem cu rol predominant instructiv-educativ sistem care se încadrează în macro-sistemul educaţiei.

 

 

  

 

 

2. Modelul sportiv european

 


Uniunea Europeană este din ce în ce mai preocupată de dezvoltarea sportului la nivelul comunităţii, fie că acesta se numeşte sport pentru amatori sau este sport profesionist. Trei mari domenii ale politicii comunitare se intersectează cu sportul: libertatea de circulaţie, concurenţa şi politica audiovizuală, politici şi acţiuni comunitare.

Libertatea de circulaţie: mişcările din piaţa comună se intersectează cu activitatea sportivă prin garantarea liberei circulaţii a materialelor sportive şi a sportivilor;

Concurenţa şi politica audiovizuală: drepturile de televiziune deţinute de reţelele de comunicare reprezintă sursa principală de finanţare a sportului, problema vânzării drepturilor de retransmisie a devenit motiv permanent de discuţie între regulile de concurenţă şi politica audiovizualului;

Politica şi acţiunile comunitare: sportul ca şi alte activităţi sociale practicate de către cetăţeni se înscriu în cadrul anumitor politici comunitare. Cele mai interesate sunt cele din domeniul sănătăţii publice, educaţiei şi tineretului, formării profesionale şi mediului. 

Definiţia oficială, singura de altfel, este dată de Carta Europeană a Sportului elaborată de Consiliul Europei, în articolul 2. Sportul este definit ca o serie de activităţi fizice, care într-o competiţie organizată sau nu au ca obiectiv ameliorarea condiţiei fizice sau psihice, dezvoltarea relaţiilor sociale sau obţinerea de rezultate în diferite competiţii.


Comisia Europeană, într-un document de lucru din 1998, face referire la cinci funcţii importante pe care sportul le deţine: educativă, de sănătate publică, socială, culturală şi recreativă. 


Funcţia educativă a sportului se referă la faptul că activitatea sportivă constituie un excelent instrument pentru echilibrul formării şi dezvoltării umane şi a persoanelor de toate vârstele.


Prin funcţia de sănătate publică se oferă posibilitatea ameliorării sănătăţii şi lupta împotriva anumitor boli într-o manieră eficace, precum şi menţinerea unei bune calităţi a vieţii la o vârstă înaintată.


Funcţia socială: sportul reprezintă un instrument eficace pentru promovarea socială inclusiv pentru a lupta contra intoleranţei şi rasismului, violenţei, abuzului de alcool sau consumului de stupefiante. 


Funcţia culturală: practicarea unui sport permite cetăţenilor cunoaşterea altor culturi, civilizaţii, a mediului înconjurător.


La mijlocul anilor 80 Europa era împărţită între două modele sportive diferite, modelul estic şi modelul vestic. Primul cu ceva în plus la capitolul ideologie şi propagandă. În Europa occidentală sportul se dezvolta după un model mixt datorită coexistenţei iniţiativelor organizaţiilor guvernamentale cu cele sau non guvernamentale; trebuie precizat că sportul s-a dezvoltat concomitent cu televiziunea, într-un mediu dominat de televiziunea publică. În vest sportul este rezultatul iniţiativelor de ordin privat sau public.


Organizarea sportului în statele membre ale Uniunii Europene se bazează pe un sistem de federaţii naţionale. Federaţiile sunt singurele organisme care au legături cu foruri internaţionale europene şi internaţionale. Organizarea este de fapt o structură ierarhică piramidală.


Cluburile reprezintă baza acestei piramide. Ele oferă posibilitatea angajării sportive la nivel local, promovând principiul “sportul pentru toţi”. De asemenea, încurajează dezvoltarea noilor generaţii de sportivi. Caracteristica sportului european este cea de sport la nivel de amatori. Sportul are o importantă funcţie socială, în Austria, de exemplu, aproximativ 39% din populaţie face parte dintr-un club sportiv sau o federaţie.

 


Federaţiile regionale formează nivelul imediat următor. Cluburile sunt în general afiliate la aceste organizaţii. Câmpul de acţiune se limitează la o regiune anume şi sunt însărcinate cu organizarea campionatelor regionale sau coordonarea sportului la nivel regional. În Germania, de exemplu există o mare confederaţie regională, care cuprinde sub “pălăria” sa ansamblul cluburilor din regiune.

 


Federaţiile naţionale au în subordine federaţiile regionale pentru fiecare disciplină sportivă în parte. În general aceste federaţii se ocupă de ansamblul problemelor dintr-o anumită disciplină sportivă, precum şi de relaţiile acestora cu federaţiile europe şi internaţionale. Ele sunt responsabile de organizarea campionatelor la nivel naţional şi, de asemenea, se ocupă de normele în materie. În anumite state rolul federaţiilor naţionale sunt reglementate prin legislaţie naţională.


Federaţiile europene reprezintă vârful piramidei şi sunt formate din instituţiile europene, unde organizarea este similară celei de la federaţiile naţionale. Federaţiile europene nu acceptă decât o singură federaţie naţională pentru fiecare ţară. Ele aduc la cunoştinţa federaţiilor naţionale ultimele reglementări în domeniu. O structură piramidală implică o independenţă la diferitele niveluri, nu numai pe plan organizatoric dar şi pe plan competiţional. 


Caracteristic sportului din Europa este că bazele sale au fost puse de cluburile care au luat fiinţă la nivel local. Sportul simbolizează identitatea naţională şi regională şi dă sentimentul apartenenţei la un anumit grup; sportul contribuie la stabilitatea socială şi este emblematic pentru cultură şi identitate. Caracteristic pentru Europa este şi faptul că există o permanentă nevoie de competiţie. Competiţiile internaţionale reprezintă ocazia pentru ca ţările europene să-şi afişeze cultura şi tradiţiile. 


Importanţa sportului în Uniunea Europeană

 

Este de remarcat că în prezent numărul manifestărilor sportive desfăşurate în statele membre ale Uniunii Europene este mult mai mare decât în anii trecuţi. Cu titlu de exemplu menţionăm faptul că 54% din toate competiţiile olimpice au fost desfăşurate în Europa, şi 50% din Cupele mondiale la fotbal. Această concentrare de manifestări sportive internaţionale în Uniunea Europeană este în fapt o consecinţă a istoriei. 

Pe plan economic, sportul este un sector în plină expansiune, iar în Europa acesta s-a dezvoltat rapid în ultimii ani. Progresul economic şi social a facilitat atât dezvoltarea sportului în Europa, cât şi a marilor organizaţii Sub aspect economic sportul reprezintă sectorul cu cea mai spectaculoasă dezvoltare.

Sponsorizarea în sport atinge circa 15 miliarde de dolari, bani proveniţi în mare parte din drepturile de televizare şi vânzarea de bilete.


Sponsorizarea este o tehnică de marcheting, deci o tehnică de comunicare. Ea permite legarea directă a unei mărci sau companii de un eveniment atractiv pentru un anumit public. 

Sponsorizarea în sport constituie acordul prin care o parte furnizează banii sau o prestaţie măsurabilă în bani, iar cealaltă parte furnizează posibilităţi de publicitate sau alte posibilităţi de comunicare, alte compensaţii în contrapartidă, solicitate de sponsor şi rezultând direct sau indirect din practicarea sportului.


Definiţia sponsorizării sportului – unica definiţie oficială existentă – a fost discutată şi aprobată în cadrul Consiliului Europei, la cea de-a treia Conferinţă a miniştrilor europeni ai sportului de la Palma de Mallorca:

" Prin sponsorizarea sportului se înţelege orice acord sau convenţie în condiţiile căreia una dintre părţi – sponsorul – pune la dispoziţie mijloace materiale, financiare şi alte avantaje celeilalte părţi – sponsorizatul – în schimbul asocierii sale cu un sport sau un sportiv şi îndeosebi al promisiunii de a folosi această asociere cu sportul sau cu sportivul în scopuri de reclamă, mai ales publicitate TV."

 


Comisia Europeană a realizat un studiu care se vrea a prezenta impactul activităţii comunitare în sport. El este rezultatul activităţii a 20 din cele 24 de Direcţii Generale ale Comisiei, care sunt responsabile sau care gestionează acţiuni sau programe referitoare la sport. 

Cu acest prilej a fost prezentată şi o listă a domeniilor comunitare care au legătură cu sportul dintre care amintim: sănătatea publică, protecţia tinerilor, securitatea instalaţiilor sportive, libera circulaţie a materialelor sportive şi a sportivilor, reguli privind protecţia animalelor care participă la competiţiile sportive, turismul, fiscalitatea, sport şi mediu, educaţie şi formare profesională, sportul pentru persoane handicapate.


În raportul Comisiei Europene “ Sportul şi politica europeană – regulile jocului”, publicat la 10 mai 2001, se spune că sportul nu apare nici în Tratatul de la Roma nici în cel de la Amsterdam şi nu a făcut obiectul unor reglementări comunitare proprii. 

Dimensiunea internaţională a sportului este însoţită de o dezvoltare economică remarcabilă. " Sportul- afacere" este consecinţa din ce în ce mai mult a regulilor economiei de piaţă şi bineînţeles a celor ce privesc concurenţa. Miniştrii sportului din diferite state membre ale Uniunii Europene au posibilitatea de a se reuni pentru definirea orientărilor comune, iar Comisia poate emite propuneri şi rapoarte privitoare la acest domeniu. 


Ca urmare a Raportului Comisiei prezentat în decembrie 1999 la Consiliul de la Helsinki şi ca urmare a recentelor discuţii pe această temă, Consiliul European a adoptat la Nisa o declaraţie care invită Uniunea Europeană şi statele membre de a respecta specificul sportului şi de a consulta federaţiile responsabile.


Succesul sportiv în competiţiile internaţionale depinde din ce în ce mai mult de realizările economice ale respectivei ţări, precum şi de disponibilitatea şi capacitatea de a investi o parte din puterea sa economică în sport. Succesul sportiv al unei ţări este determinat, pe de o parte, de resursele disponibile, adică de numărul populaţiei, puterea economică, gradul de industrializare, nivelul de educaţie şi de dezvoltarea tehnico-ştiinţifică.


Pe de altă, parte sportul este influenţat de situaţia politică, de structurile sociale şi de ideologiile predominante. Aceste variabile economice, politice şi sociale care influenţează sportul de performanţă pe plan internaţional sunt, în mod evident, strâns corelate. 


În orice discuţie despre procesul decizional, putere economică şi sport trebuie avut în vedere şi statul. În multe părţi ale lumii, ministerele sunt cele care pun la dispoziţie majoritatea resurselor pentru pregătire şi competiţii de înalt nivel, beneficiind în schimb de o considerabilă influenţă în procesul decizional. 

 

 

 

 

 

Baza materială a sportului

 

 

Bazele sportive reprezintă construcţiile sau amenajările speciale cu terenuri, anexe şi instalaţiile necesare, care servesc practicării diferitelor ramuri sportive. Bazele sportive pot fi deschise sau închise. Bazele sportive sunt deservite de anexe, cum sunt: sălile de încălzire, sălile de masaj, vestiare, duşuri, grupuri sanitare, bazine cu apă, saună, cabinet medico-sportiv, cabinet pentru antrenori, magazie pentru depozitarea materialelor sportive, căi de acces şi de evacuare a publicului, spaţiul rezervat spectatorilor, zona verde din interiorul bazei, puncte cu apă potabilă şi locuri rezervate pentru parcarea vehiculelor.

Instalaţiile sportive sunt elemente de construcţie care asigură desfăşurarea, conform cu regulamentele sportive, a activităţii specifice disciplinei sportive. Ele pot fi fixate pe teren sau sunt demontabile.

Materiale sportive cuprind obiecte mobile, transportabile, folosite pentru desfăşurarea unor probe sau jocuri sportive. Terenurile de sport, instalaţiile sportive se află sub incidenţa unor standarde de dimensiuni în funcţie de ramura de sport.

Pentru amplasarea şi constituirea bazelor sportive deschise trebuie să se respecte următoarele condiţii sanitare şi tehnice:

solul să fie sănătos

să nu existe zone nocive în apropiere

să se asigure spaţiul necesar, cu orientare propice pentru sursele de alimentare cu apă şi salubritate.

Bazele sportive închise cuprind săli de gimnastică, săli de sport, bazine de înot, patinoare, hale de box, manejurile sportive. 

Materialele sportive sunt obiecte şi aparate care, nefiind fixate pe teren, trebuie transportate şi repartizate pe teren în locurile stabilite conform regulamentelor diverselor ramuri sportive.


Specific pentru domeniul sportului este regăsirea activităţilor legate de acesta în cadrul mai multor ramuri economice, precum şi complexitatea mediului în care se dezvoltă acest domeniu. 

Consumatorii spectacolului sportiv pot fi în acelaşi producători de echipamente sportive, sponsori din ţară sau din străinătate, agenţii de impresariat sportiv, organizaţii guvernamentale şi neguvernamentale, reprezentanţi ai administraţiei publice, mass- mediei, comunicaţiilor, învăţământului, educaţiei, transportului etc. 

În aprecierea mediului sportiv este important a se lua în considerare: 

mărimea şi masa participanţilor – sportivi, antrenori, spectatori – la evenimentele sportive în corelare cu localizarea spaţiilor amenajate pentru sport;

deciziile de retragere din cadrul unui sport care sunt legate de compensaţiile minime şi maxime pe care le pot primi sportivii şi condiţiile de transfer la alte asociaţii sportive; 

structura şi cerinţele regulamentelor care impun un anumit comportament pe terenul de sport şi în afara lui, atât în interesul individului cât şi al grupului.


Complexitatea structurii domeniului sport este determinată de specificul produsului oferit, iar produsul oferit presupune o cooperare între indivizi şi organizaţii.

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

3. Reglementări juridice ale sportului 

în ţări din Europa

 

 

 

 

Federaţiile sportive au avut, din momentul constituirii, ca principal rol, reglementarea vieţii sportive. În anumite state, campionatele au fost create independent de federaţiile naţionale. Este cazul fotbalului în Anglia şi Spania şi a baschetului în Spania, Italia şi în Franţa. Bazele sportive unde se desfăşoară activitatea sportivă sunt supuse reglementărilor prevăzute de statutele de organizare şi funcţionare ale societăţilor sportive, ale federaţiilor sau ligilor unde societatea este înregistrată. 

Un studiu efectuat de Senatul francez precizează faptul că pentru cazurile studiate ţările au fost împărţite în patru grupe, în funcţie de structura cluburilor sportive: 

State unde cluburile profesioniste au exclusiv un statut asociativ, iar exemplele sunt Elveţia şi Germania. În aceste state nu există reglementări federale referitoare la sport. Totuşi întrebarea care se pune în cazul acestor ţări este asupra oportunităţii menţinerii acestui statut, având în vedere faptul că marile cluburi atât din punct de vedere social, fiscal sau comercial, au tendinţa de a fi considerate ca “întreprinderi”, care caută să realizeze beneficii. Astfel, Liga Naţională de Fotbal se gândeşte la posibilitatea de autorizare a afilierii cluburilor care doresc să adopte un statut comercial.

State unde cluburile profesioniste sunt libere să aleagă între un statut asociativ sau unul comercial. Exemplele în acest caz sunt Belgia şi Anglia, unde cluburile profesioniste au posibilitatea de alegere a propriului statut. Cluburile mici adoptă în general statutul asociativ, iar cluburile mari optează pentru forma comercială. În Anglia, spre exemplu, cluburile pot opta pentru statutul de societate cotată la bursă. 

State unde cluburile profesioniste au statut asociativ. Danemarca şi Olanda pot constitui exemple pentru această categorie. În Danemarca cluburile sportive, în general, adoptă structura societăţilor anonime. Un mare număr de cluburi sunt cotate la bursă. În Olanda cluburile de fotbal adoptă forma fundaţiilor.

State unde cluburile profesioniste au statut exclusiv comercial. Din această categorie fac parte Spania şi Italia care au instaurat o legislaţie specifică sportului, reglementând statutul cluburilor profesioniste. Cluburile au forma societăţilor pe acţiuni sau a societăţilor cu răspundere limitată, în Italia, şi sunt societăţi anonime sportive, în Spania. 

Dacă în cazul Angliei şi Germaniei societăţile sportive pot alege liber orice formă juridică oferită de dreptul comun şi nu se lovesc de restricţii, situaţia nu este aceiaşi în celelalte state europene unde intervenţia statului este evidentă. 

 


Anglia


În Anglia nu există nici lege, nici minister al sportului. Cluburile sunt cluburi private - "private social clubs" - cu personalitate juridică recunoscută. Legea engleză cu privire la societăţi oferă posibilitatea de opţiune între forma privată, mai puţin constrângătoare, şi forma publică, condiţionată de cotarea la bursă. 


Cluburile sunt în general mici asociaţii, care nu sunt constituite în societăţi, iar de afacerile lor se ocupă persoane desemnate de club şi sunt guvernate de administratori sau de un comitet al acestora. Organizaţiile mai mari sunt constituite în societăţi. Sigur, acolo unde interesele comerciale sunt importante, s-au dezvoltat veritabile “corporaţii” comerciale, care pot fi cotate la bursă; Tottenham Hotspur Football Club este exemplul unei societăţi cu răspundere limitată cotată la Bursa londoneză. Fiecare sport important este reprezentat la nivel naţional de o asociaţie cu scop determinat: aceste asociaţii sunt organizate, orientate şi supravegheate în scopul dezvoltării sportului respectiv. 

 

 

 

 

 


Belgia

 


Legislaţia belgiană nu face nici o referire particulară în ceea ce priveşte materia sportului. Singurele legi pe care comunitatea franceză din Belgia le propune pentru această materie sunt Legea din 24 februarie 1978 privind contractul de muncă al sportivilor şi Decretul din 3 iulie 1991 privind recunoaşterea şi subvenţionarea federaţiilor sportive.


Toate categoriile de cluburi profesioniste pot alege liber propriul lor statut. Ele sunt în general declarate ca societăţi cu scop non lucrativ şi pot primi ajutor de la colectivităţile teritoriale sub forma scutirii de taxe, întreţinerea bazelor etc. Cluburile pot adopta de asemenea un statut comercial şi pot lua forma societăţilor anonime. În această ipoteză statutul lor va trebui să fie conform cu reglementările din legislaţia belgiană privind societăţile comerciale. 

Pentru a fi recunoscute de către federaţii şi pentru a primi subvenţii, ele trebuie obligatoriu să fie constituite ca asociaţii cu scop non lucrativ. 

 

 


Franţa

 


O primă încercare timidă de a reglementa acest domeniu a fost în 1975 prin Legea 75-988 din 25 octombrie – Legea Mazeaud – care prevedea ca grupările sportive care au sportivi profesionişti să fie autorizate de ministerul sportului sub forma unor societăţi mixte locale. Rezultatul a fost dezastruos doar două cluburi acceptând propunerea – Lille şi Mulhouse. 


O altă lege, 84- 610 din 16 iulie 1984 – Legea Avice-, a obligat cluburile să adopte forma unor societăţi cu obiect sportiv. 


Legea sportului din 6 iulie 2000 modifică dispoziţiile legii din 16 iulie 1984 cu privire la sport şi prevede că federaţiile sportive sunt constituite sub forma asociaţiilor conform Legii din 1 iulie 1901 referitoare la contractul de asociere. La această oră noua formulă este de societate sportivă profesionistă 

Federaţiile sunt de tip unisport sau multisport, federaţii sportive şcolare şi universitare. Federaţiile sunt în subordinea Ministerului Sportului cu excepţia uniunilor sportive şcolare şi universitare, care sunt în subordinea Ministerului Educaţiei, iar aceste instituţii se îngrijesc de baza materială pentru desfăşurarea activităţii. 

 

 

 

 


Germania 

 

Situaţia din Germania nu este cu mult mai diferită decât în Anglia, în sensul că nu există nici o reglementare federală referitoare la sport.

Articolele 21 şi 22 din Codul civil stabilesc o distincţie între grupările “ eingetragener verein" (persoane juridice de drept privat, cu excepţia fundaţiilor) care nu urmăresc un scop economic şi celelalte. Jurisprudenţa rezervă un statut de "asociaţii înregistrate” grupărilor care au un scop exclusiv amical, cultural sportiv. Doctrina recunoaşte că acest statut calificat drept asociaţie ideală nu este adaptat marilor cluburi, unde activitatea economică este evidentă, în ciuda statutului sportiv.

Interacţiunea dintre stat şi sport se regăseşte în statutul federaţiilor, care pentru a acorda licenţe solicită cluburilor menţinerea formei de asociaţie conform cu legislaţia în vigoare. În Germania ca şi în Anglia societăţile sportive pot alege sub ce formă vor funcţiona. În 1998 Federaţia Germană de fotbal a luat o decizie istorică permiţând cluburilor germane de a opta pentru orice formă de societate: societate pe acţiuni, societate cu răspundere limitată sau societate comercială. Curios este faptul că marile cluburi Bayern Munchen, Werder Bremen, Schalke 04, VFB Stuttgart nu au optat pentru această transformare şi nici pentru cotarea la bursă. 

Societăţile sportive germene traversează acum o fază experimentală, în sensul că nici o formă juridică nu este exclusă. 

 

 


Italia

 


În perioada de început a reglementărilor sportive din Italia, în ceea ce priveşte transformarea asociaţiilor sportive nici o lege nu se opunea alegerii formei juridice a unei societăţi comerciale, astfel în 1959 Torino devine societate pe acţiuni, în 1962 Modena, iar în 1964 Napoli. Doi ani mai târziu, Federaţia Italiană de Fotbal a impus transformarea tuturor cluburilor în cluburi profesioniste de fotbal, prin Directiva din 16 decembrie 1966, iar din 1981 toate cluburile profesioniste au avut de ales între societate pe acţiuni sau societate cu răspundere limitată.


În urma unor sesizări, Curtea de Casaţie a constatat încălcarea dreptului de asociere prin această libertate. Astfel încât a apărut Legea din 23 martie 1981, care obligă toate cluburile profesioniste să opteze pentru forma societăţii pe acţiuni sau a societăţii cu răspundere limitată.


Legea nr.91 din 23 martie 1981 face referire la tipul de legătură existentă între societate şi sportivi, definind sportul profesionist precum şi forma juridică pe care trebuie să o adopte cluburile sportive. Dar forma pe care o vor adopta asociaţiile sportive nu este comună. După reglementările din codul civil s-au formulat o serie de dispoziţii, uneori contradictorii cum, ar fi spre exemplu interzicerea repartizării beneficiilor, acestea urmând a fi integral reinvestite în societate şi pentru sport exclusiv. 

Cluburile au obligaţia de a se afilia unei federaţii recunoscute de Comitetul Olimpic Naţional Italian. Federaţiile controlează gestiunea acestor societăţi şi, în cazul constatării unor iregularităţi în gestiune ele, pot sesiza instanţa competentă pentru declanşarea lichidării. 

Federaţiile sportive naţionale au autonomie recunoscută în ce priveşte organizarea şi gestionarea bazelor, autonomie tehnică, totul sub supravegherea Comitetului Olimpic Italian; în acest sens prin dispoziţiile Legii 70 din 20 martie 1975 au obligaţia de a prezenta rapoarte de lucru. 


Grecia a devansat Italia cu doi ani în ceea ce priveşte transformarea în cluburi profesioniste, prin legea din 1979. 

 

 

 

 

 


Olanda


Cluburile sportive adoptă în Olanda în general forma fundaţiilor, structură preferată deoarece procedura luării deciziei este mai puţin complicată decât în cazul asociaţiilor. Cluburile mari, cum sunt cele de fotbal au optat pentru formula unei fundaţii cu structura unei societăţi comerciale. 

Absenţa reglementărilor specifice a făcut ca statul să stabilească o serie de condiţii generale pentru subvenţionarea organizaţiilor sportive, cu o serie de condiţii:

statutul să fie conform cu legislaţia olandeză;

existenţa structurilor democratice;

verificarea compatibilităţii în fiecare an; 

aprobarea bugetului şi comunicare rezultatelor financiare din anul trecut.

Sursele acestora de finanţare sunt diverse şi variate, începând de la sponsorizările cu echipament sportiv şi terminând cu banii pe care autorităţile locale îi varsă anual în contul sportului ( circa 1 miliard de florini pe an). Banii sunt folosiţi pentru întreţinerea bazelor sportive, dezvoltarea secţiilor pentru copii şi juniori etc.

La nivel naţional, mai multe departamente din cadrul ministerelor participă la finanţarea sportului. De la ministerul sănătăţii pleacă anual 45 milioane florini pentru o serie de proiecte comune; ministerul educaţiei contribuie pentru susţinerea educaţiei fizice; ministerul justiţiei pentru finanţarea sportului în cadrul penitenciarelor etc. 


În ultimii ani autorităţile s-au ocupat de îmbunătăţirea bazei materiale, prin crearea de baze sportive moderne, Olanda fiind printre primele state care au experimentat suprafaţa artificială, terenul artificial cunoscând acum o dezvoltarea remarcabilă. Cinci oraşe se pot mândri acum cu baze sportive noi sau renovate: Utrecht, Rotterdam, Eindhoven, Amsterdam, Arnhem. 

 

 

 

 

 

 

 


Spania 

 


Prima lege care a reglementat activitatea sportivă în Spania a fost în 1980 şi milita pentru un control asupra cluburilor profesioniste organizate sub forma asociaţiilor. Zece ani mai târziu, noua lege impune transformarea cluburilor în societăţi sportive pe acţiuni – Sociedad Anonima Deportiva . Au adoptat această formulă patru mari cluburi: Real Madrid, F.C. Barcelona, Atletico Bilbao şi Osasuna Pamplona. 


Legea din 1990 cu privire la sport fixează cadrul general cu privire la statutul ce trebuie adoptat de diferite tipuri de cluburi sportive: amatori, amatori care pot participa la competiţii oficiale, profesionişti. Cluburile sau echipele lor profesioniste care participă la competiţii sportive oficiale şi au caracter profesional şi naţional trebuie să adopte forma societăţilor anonime sportive. 

Cluburile au obligaţia de a se afilia la o ligă profesionistă, ea însăşi în subordinea unei federaţii şi de a se înscrise la înfiinţare în Registrul Asociaţiilor Sportive. La constituire, clubul sportiv trebuie să obţină un certificat de identitate sportivă. Societatea va fi administrată de un Consiliu de administraţie compus din minim 6 membrii. Nu vor putea face parte din consiliul de administraţie persoane cu antecedente penale sau funcţionari publici.

